कल्चरल अकैडमी च 1976 तक नौकरी करने दे बाद उधमपुरी होरें अपनी उच्च-कांक्षा गी इक होर झटका दित्ता ते रेडियो कश्मीर जम्मू च प्रोड्यूसर ऑफ एजुकेशन ब्राडकास्ट दी पोस्ट हासल करी लेई। सन् 1990 च डॉ. जितेन्द्र उधमपुरी हुंदी अकाशवाणी च सहायक निदेशक दे तौर पर तरक्की होई ते सन् 1995 च फ्ही तरक्की दा झूटा लग्गा ते डॉ. उधमपुरी होरें गी निदेशक बनाइयै आकाशवाणी दे कठुआ केंद्र च भेजी दित्ता ते उसदे इक ब’रे दे परैंत धर्मशाला (हिमाचल प्रदेश) केंद्र च तबदील करी दित्ता ते फ्ही सन 1999 दे नवम्बर म्हीनै च उत्थुआं बी तबदील करियै जम्मू केन्द्र च लेई आंदा ते हून डा. उधमपुरी होर इस्सै केन्द्र दे प्रशासन गी बड़ी मैह्ननत ते दयानतदारी कन्नै चलाऽ करदे न। मेद ऐ इंदे काबल ते जोग्ग निदेशन च इस केन्द्र दियां गतिविधियां जम्मू दी जनता दियें तांह्गें ते मेदें दे अनुकूल होङन।